Sikerrel zárult a Családszervezetek VI. Adventi Jótékonysági adománygyűjtése

Egyesületünk, a **Fiatal Családosok Klubja**, a Ficsak 11 Alapítvány és még közel 30 család-, civilszervezet, cég szívvel-lélekkel azon dolgozott, hogy a bántalmazás elől menekülni kényszerülő édesanyák gyermekeikkel egy BIZTONSÁGOT nyújtó menedékre leljenek! Az adventi gyűjtésünk teljes bevételét egy új családi otthon kialakítására szánjuk az arra rászoruló családok számára. Az idei évben a Leány, Anya, Gyerek Alapítvány, a Lea Otthon Családok Átmeneti Otthona részére kezdtünk egy nagyszabású adománygyűjtésbe. Az intézmény már 15 éve segíti a nehéz szociális körülmények közül érkezett fiatal édesanyákat, akik többsége sajnos súlyos bántalmazás, életveszélyes fenyegetések elől menekülve keresi fel az Otthont.

**Csoda már egyetlen jótett is!**

Idén kicsit nehezebb dolgunk volt, valószínűleg a COVID jobban megterhelte a családokat, így kevesebbet tudtunk jótékonyságra fordítani. Így még inkább köszönjük azoknak, akik az ügy mellé álltak és segítettek. Ennek fényében igazi csoda, hogy közel 200 adományozó, egész pontosan 2 millió 68 ezer Ft-tal támogatta a vágyott otthon felújítását. Ezzel pedig nemcsak hogy elértük a kívánt összeget, de még meg is haladtuk azt.

**Sikerük története**

“*Minden éveben a családszervezetekkel közöse találjuk ki, hogy milyen célt támogatunk. Fontos számunkra, hogy felhívjuk a figyelmet egy társadalmi problémára. Így közösen döntöttünk úgy, hogy idén a bántalmazott édesanyákat szeretnénk támogatni, és erre az ügyre felhívni a figyelmet. Az elmúlt másfél év bezártság, nehéz anyagi helyzet és gazdasági problémák mellett nagyon sok családban megjelent sajnos a bántalmazás mind lelki, mind fizikai értelemben. Szerettünk volna megmutatni, hogy ezeknek a nőknek és gyermekeiknek van hova fordulniuk.*” – mondta Király Nóra a Ficsak alapítója az M1-nek adott interjújában.

A cél sikeres elérésében nagy szerepet játszott az a tény, hogy olyan édesanyáknak és gyermekeiknek segíthettünk, akik bántalmazás áldozatai és otthonukat kénytelenek elhagyni. Ez motiválta és vitte előre a csapatunkat.

Az ügy fővédnöke idén is Herczegh Anita, a köztársasági elnök felesége volt, aki lányával, Áder Júliával csodás koszorúkat, kopogtatókat és asztaldíszeket készített, ezzel járulva hozzá a gyűjtés sikeréhez. A díszek eladásából származó bevétel több mint 350 000 Ft volt. Ez nagyban hozzájárult az ügy sikeréhez.

A Ringató egy élő jótékonysági koncertet szervezett, hogy a cél megvalósulhasson. Az online eseményen keresztül egy tetszőleges összeggel tudták támogatni a családok ezt a nemes célt, egy jegy megvásárlásával tettek azért, hogy egy új családi otthon kerüljön kialakításra az édesanyák és gyermekeik számára.

Több támogató is csatlakozott az adománygyűjtéshez, valamint a média is segítségünkre volt, hogy minél több emberhez eljusson a gyűjtésünk híre.

A csodás összefogásnak köszönhetően több mint 2 millió 68 ezer Ft-ot sikerült összegyűjtenünk a Lea Otthon lakói számára. Ez az összeg is megerősíti azt, hogy az emberek képesek összefogni, még ebben a nehéz időszakban is.